DÔVODOVÁ SPRÁVA

	Návrh zákona o Slovenskej obchodnej a priemyselnej komore pripravilo Ministerstvo hospodárstva na základe úlohy č. 1 na mesiac december 2001 z prílohy uznesenia vlády SR č. 45 zo dňa 17. 1. 2001 k Plánu legislatívnych úloh vlády SR na rok 2001.
	
Nový zákon mal nahradiť doteraz platný zákon SNR č. 9/1992 Zb. o obchodných a priemyselných komorách v znení neskorších predpisov a mal reagovať na oprávnené požiadavky podnikateľov smerujúce ku úprave vnútornej štruktúry SOPK, posilneniu regionálnych zložiek komory a princípu budovania samosprávnych štruktúr komory zdola tak, aby mali regionálne zložky primerané zastúpenie a vplyv na činnosť komory ako celku.
	
Voči takto pripravenému návrhu zákona boli vznesené pripomienky najmä v troch oblastiach:
1.	povinné členstvo v SOPK – výhrady smerovali najmä k nesúladu s čl. 29 ods. 1 Ústavy SR, ktorý zakotvuje ústavný princíp slobody združovania, 
2.	registrácia zmiešaných komôr Slovenskou obchodnou a priemyselnou komorou – predstavitelia dotknutých komôr vyjadrili zásadný nesúhlas s registráciou ich komôr Slovenskou obchodnou a priemyselnou komorou a tento svoj názor tlmočili osobitným listom aj ministrovi hospodárstva,
3.	prenos právomoci viesť obchodný register zo súdov na SOPK – voči tomuto návrhu vyjadrilo zásadnú pripomienku Ministerstvo spravodlivosti SR.

Návrh zákona o SOPK bol predložený do Legislatívnej rady vlády SR na jej rokovanie. Legislatívna rada vlády doteraz uvedený návrh zákona neprerokovala a vzhľadom na vyššie uvedené zásadné pripomienky MH SR zaslalo v rámci nového medzirezortného pripomienkového konania návrh na zrušenie úlohy, pričom neboli uplatnené námietky proti zrušeniu úlohy.

	Na základe uvedeného navrhuje Ministerstvo hospodárstva SR úlohu č. 1 na mesiac december 2001 z prílohy uznesenia vlády SR č. 45 zo dňa 17. 1. 2001 k Plánu legislatívnych úloh vlády SR na rok 2001   z r u š i ť.